**ՀԱՄԱՁԱՅՆԱԳԻՐ   
Հայաստանի Հանրապետության եւ Եվրոպական միության միջեւ  
մշակութային եւ ստեղծագործ ոլորտներում Միության   
«Ստեղծագործ Եվրոպա» ծրագրին Հայաստանի Հանրապետության մասնակցության մասին**

Եվրոպական հանձնաժողովը (այսուհետ՝ Հանձնաժողով) Եվրոպական միության (այսուհետ՝ Միություն) անունից՝

մի կողմից,

եւ

Հայաստանի Հանրապետության կառավարությունը (այսուհետ՝ Հայաստան)՝

մյուս կողմից,

այսուհետ՝ Կողմեր,

ՀԱՇՎԻ ԱՌՆԵԼՈՎ, որ «Գործընկերության եւ համագործակցության մասին Հայաստանի Հանրապետության՝ մի կողմից, եւ մյուս կողմից՝ Եվրոպական համայնքների ու դրանց անդամ պետությունների միջեւ» համաձայնագրի՝ «Համայնքի ծրագրերին Հայաստանի Հանրապետության մասնակցության նպատակով ընդհանուր սկզբունքների վերաբերյալ Եվրոպական համայնքի եւ Հայաստանի Հանրապետության միջեւ շրջանակային համաձայնագրի վերաբերյալ» արձանագրությամբ[[1]](#footnote-1), որը ստորագրվել է,2012 թվականի դեկտեմբերի 17-ին սահմանվում են Միության ծրագրերին Հայաստանի Հանրապետության մասնակցության համար ընդհանուր սկզբունքները։ Սույն միջազգային համաձայնագիրը կազմվում է նույն ձեւով եւ ունի նույն իրավական ուժը, ինչ «Համայնքային ծրագրերին մասնակցության ժամկետների եւ պայմանների վերաբերյալ» արձանագրության 5-րդ հոդվածում նշված Փոխըմբռնման հուշագիրը.

ՀԱՇՎԻ ԱՌՆԵԼՈՎ, որ մշակութային բազմազանությանն աջակցելու եւ մշակութային եւ ստեղծագործ ոլորտների մրցակցությունը խթանելու համար Միության «Ստեղծագործ Եվրոպա» ծրագիրը ստեղծվել է Եվրոպական պառլամենտի եւ Խորհրդի 2021/818 (ԵՄ) կանոնակարգով(այսուհետ՝ Ստեղծագործ Եվրոպա կանոնակարգ).

ՀԱՇՎԻ ԱՌՆԵԼՈՎ, որ համաձայն Ստեղծագործ Եվրոպա կանոնակարգի 9(2) հոդվածի, որը վերաբերում է երրորդ երկրների հետ ասոցացմանը, ասոցացման կոնկրետ ժամկետներն ու պայմանները պետք է որոշվեն Միության եւ Ասոցացված երկրի միջեւ միջազգային համաձայնագրով.

ԳԻՏԱԿՑԵԼՈՎ, որ Միության «Ստեղծագործ Եվրոպա» ծրագրի նպատակներն ու ընդհանուր սկզբունքները էական են մշակութային, ժողովրդավարական, բնապահպանական, սոցիալական եւ տնտեսական հարցերի տեսանկյունից եւ հատկապես կարեւոր են մեր հասարակությունների եւ մշակութային հատվածների համար, որոնք բախվում են գլոբալիզացիայի, կլիմայի փոփոխության եւ թվայնացման ներկա մարտահրավերներին.

ԸՆԴՈՒՆԵԼՈՎ, որ այս քաղաքականության նպատակներին, որոնք արտացոլվել են նաեւ «Մշակութային ինքնարտահայտման ձեւերի բազմազանության պաշտպանության եւ խրախուսման մասին» ՅՈՒՆԵՍԿՕ-ի 2005 թվականի կոնվենցիայում, հետամուտ է Հայաստանը, որը բախվում է նմանօրինակ մարտահրավերների եւ կիսում է նույն սկզբունքները, ինչպիսիք են ժողովրդավարությունը, իրավունքի գերակայությունը, մարդու իրավունքների պաշտպանությունը, այդ թվում՝ բոլոր մարդկանց հավասարությունը, գենդերային հավասարությունը եւ արտահայտվելու ազատությունը, ինչպես նաեւ գեղարվեստական ազատությունը.

ՆԿԱՏԻ ՈՒՆԵՆԱԼՈՎ «Ստեղծագործ Եվրոպա» 2014-2020 ծրագրին մասնակցելու միջոցով մշակույթի, տեսաձայնային տեխնոլոգիաների եւ զանգվածային լրատվամիջոցների ոլորտում Կողմերի՝ անցյալում ձեւավորված ընդհանուր նպատակները, արժեքներն ու ամուր կապերը եւ Կողմերի ընդհանուր ցանկությունը՝ ծրագրի շրջանակներում իրենց հարաբերություններն ու համագործակցությունն ավելի զարգացնելու, ամրապնդելու, խթանելու եւ ընդլայնելու համար.

ՆԿԱՏԻ ՈՒՆԵՆԱԼՈՎ Ստեղծագործ Եվրոպա կանոնակարգի 9(2) հոդվածով սահմանված պայմանները՝ Եվրոպական հարեւանության քաղաքականության երկրները կարող են նաեւ օգտվել միջոլորտային տիրույթի, ինչպես նաեւ զանգվածային լրատվամիջոցների տիրույթի որոշ գործողություններին մասնակցելուց հրաժարվելու հնարավորությունից։ Այդպիսի պարտավորություններից շեղման նպատակահարմարությունը գնահատելիս ԵՄ-ը հաշվի է առնում մասնավորապես այնպիսի հանգամանքներ, ինչպիսիք են տվյալ երկրում տեսաձայնային շուկայի կոնկրետ իրավիճակը եւ եվրոպական տեսաձայնային քաղաքականության մեջ ինտեգրվածության մակարդակը[[2]](#footnote-2):

ՀԱՄԱՁԱՅՆԵՑԻՆ հետեւյալի շուրջ.

**Հոդված 1**

**Ասոցացման շրջանակը**

1. Հայաստանը մասնակցում է մշակութային եւ ստեղծագործ ոլորտներում Միության «Ստեղծագործ Եվրոպա» ծրագրին (այսուհետ՝ Ծրագիր), ինչպես սահմանված է Եվրոպական պառլամենտի եւ Խորհրդի ԵՄ 2021/818 կանոնակարգով (այսուհետ՝ Ստեղծագործ Եվրոպա կանոնակարգ):

2. Հայաստանը որպես ասոցացված երկիր մասնակցում է Ծրագրի հետեւյալ գործողություններին.

ա) մշակութային տիրույթի բոլոր գործողություններին.

բ) միջոլորտային տիրույթում ներառված՝ Ծրագրի հարթակի ստեղծմանն օժանդակող գործողություններին.

**Հոդված 2**

**«Ստեղծագործ Եվրոպա» ծրագրի մասնակցության ժամկետներն ու պայմանները**

1. Հայաստանը մասնակցում է Ծրագրին՝ Միության ցանկացած ծրագրին Հայաստանի մասնակցությունը կարգավորող շրջանակային համաձայնագրով սահմանված պայմաններին եւ սույն Համաձայնագրում նշված ժամկետներին ու պայմաններին, սույն Համաձայնագրի 1-ին հոդվածում նշված իրավական ակտին, ինչպես նաեւ Ծրագրի իրականացմանն ու գործողությունների առավել արդիական տարբերակներին վերաբերող ցանկացած այլ կանոնների համապատասխան։

2. Եթե սույն հոդվածի 1-ին կետում նշված ժամկետներով եւ պայմաններով այլ բան նախատեսված չէ, Հայաստանում հաստատված իրավաբանական անձինք կարող են մասնակցել Ծրագրի գործողություններին` Միությունում հիմնադրված իրավաբանական անձանց նկատմամբ կիրառվող համարժեք պայմանների, այդ թվում՝ ԵՄ-ի սահմանափակող միջոցների համաձայն[[3]](#footnote-3):

3. Հայաստանն ազգային մակարդակով պետք է ստեղծի համապատասխան կառույցներ եւ մեխանիզմներ եւ Ծրագիրն իրականացնելու նպատակով պետք է ընդունի ազգային համակարգման եւ գործունեության կազմակերպման համար անհրաժեշտ բոլոր մյուս միջոցները` Ստեղծագործ Եվրոպա կանոնակարգի համապատասխան դրույթների համաձայն: Մասնավորապես Հայաստանը պարտավորվում է ստեղծել «Ստեղծագործ Եվրոպա» հարթակ` Ստեղծագործ Եվրոպա կանոնակարգի 7(1)(դ) հոդվածին եւ Հանձնաժողովի կողմից տրամադրված ուղեցույցին համապատասխան:

4. Ստեղծագործ Եվրոպա կանոնակարգի 24-րդ հոդվածով եւ դրա ենթախմբերում սահմանված՝ Ստեղծագործ Եվրոպա կոմիտեում Հայաստանի ներկայացուցչության եւ մասնակցության իրավունքները պետք է համապատասխանեն ասոցացված երկրների նկատմամբ կիրառելի իրավունքներին: Հետեւաբար Հայաստանի ներկայացուցիչները պետք է ունենան որպես դիտորդ առանց ձայնի իրավունքի մասնակցելու իրավունք Ծրագրի իրականացման մշտադիտարկման համար պատասխանատու Ստեղծագործ Եվրոպա կոմիտեում, որի համար Հայաստանը ֆինանսական հատկացում է կատարում, եւ այն հարցերով, որոնք վերաբերում են Հայաստանին:

5. Ստեղծագործ Եվրոպա կանոնակարգի 24-րդ հոդվածում նշված Կոմիտեի աշխատանքներին որպես դիտորդներ մասնակցելու կամ Ծրագրի իրականացմանն առնչվող այլ հանդիպումներին մասնակցելու նպատակով Հայաստանի ներկայացուցիչների եւ փորձագետների կողմից կատարված ճանապարհածախսն ու կեցության ծախսը հատուցվում են Հանձնաժողովի կողմից նույն հիմքով և այն ընթացակարգերին համապատասխան, որոնք գործում են Եվրոպական միության անդամ պետությունների ներկայացուցիչների համար:

6. Կողմերը գործող դրույթների շրջանակներում գործադրում են բոլոր ջանքերը` սույն Համաձայնագրով կարգավորվող գործողություններին մասնակցող արվեստագետների, լրագրողների եւ մասնագետների ազատ տեղաշարժին եւ կացությանը, ինչպես նաեւ այդ գործողություններում օգտագործելու համար նախատեսված ապրանքների եւ ծառայությունների միջսահմանային տեղաշարժին նպաստելու համար:

7. Հայաստանը նպատակահարմար լինելու դեպքում ձեռնարկում է բոլոր անհրաժեշտ միջոցները՝ ապահովելու համար, որ Հայաստանում գնված կամ Հայաստան ներմուծված ապրանքներն ու ծառայությունները, որոնք մասամբ կամ ամբողջությամբ ֆինանսավորվում են սույն համաձայնագրին համապատասխան գործողությունների իրականացման նպատակով կնքված դրամաշնորհային Համաձայնագրերի եւ (կամ) պայմանագրերի համաձայն, ազատվեն Հայաստանում կիրառվող մաքսատուրքերից, ներմուծման տուրքերից եւ ԱԱՀ-ից:

8. Հայաստանի կողմից անգլերենն օգտագործվում է հայտերի, պայմանագրերի եւ հաշվետվությունների, ինչպես նաեւ Ծրագրի այլ վարչական հարցերի հետ կապված ընթացակարգերի առնչությամբ Հանձնաժողովի հետ կապ հաստատելու համար։

**Հոդված 3**

**Ֆինանսական հատկացումը**

1. Հայաստանի կամ Հայաստանի իրավաբանական անձանց մասնակցությունը Ծրագրին պայմանավորված է Ծրագրին ուղղված Հայաստանի ֆինանսական հատկացմամբ եւ Միության ընդհանուր բյուջեի (այսուհետ՝ Միության բյուջե) շրջանակներում կառավարման, իրականացման եւ գործառնության հետ կապված ծախսերով:

2. Ֆինանսական հատկացումը պետք է լինի հետեւյալի տեսքով՝

ա) գործառնական հատկացում. եւ

բ) մասնակցության վճար։

3. Ֆինանսական հատկացումը պետք է լինի տարեկան միանվագ վճարի տեսքով՝ ֆինանսական միջոցներ հատկացնելու հրավերին համապատասխան, եւ տրամադրվի հրավերի օրվանից ոչ ուշ, քան 45 օր հետո:

4. Գործառնական հատկացումն ուղղվում է Ծրագրի գործառնական եւ օժանդակ ծախսերին եւ համարվում է լրացուցիչ հատկացում Ծրագրի համար վերջնականապես հաստատված ինչպես հանձնառությունների մասով՝ կապված Միության բյուջե մուտքագրված գումարների հետ, այնպես էլ վճարման մասով լրացուցիչ հատկացումներ։

5. Գործառնական հատկացումը հիմնված է շուկայական արժեքին համարժեք հաշվարկված Հայաստանի համախառն ներքին արդյունքի (ՀՆԱ) եւ շուկայական արժեքին համարժեք հաշվարկված Միության ՀՆԱ-ի հարաբերակցությամբ սահմանված հատկացման բազայի վրա։ Շուկայական արժեքին համարժեք կիրառվող ՀՆԱ-ն որոշվում է Միության կողմից`հիմք ընդունելով հատկացման հաշվետու տարվան նախորդող տարում բյուջեի հաշվարկների համար հասանելի ամենավերջին վիճակագրական տվյալները: Շեղվելով այս կանոնից` 2022 թվականի համար գործառնական ներդրումը կհաշվարկվի 2019 թվականի ՀՆԱ-ի հիման վրա՝ շուկայական գներով։ Սույն հատկացման բազայում արվող ճշգրտումները սահմանված են I հավելվածով:

6. Սկզբնական գործառնական հատկացումը հաշվարկվում է` ճշգրտված հատկացման բազան կիրառելով Ծրագրի ֆինանսավորման նպատակով տվյալ տարվա համար վերջնականապես հաստատված Միության բյուջե մուտքագրված հանձնառությունների մասով հատկացումների նկատմամբ:

7. Մասնակցության վճարը կազմում է 4-րդ եւ 5-րդ կետերին համապատասխան հաշվարկված սկզբնական գործառնական հատկացման 4 տոկոսը եւ իրականացվում է աստիճանաբար, ինչպես սահմանված է I հավելվածով։

8. Միությունը Հայաստանին տրամադրում է իր ֆինանսական մասնակցության վերաբերյալ տեղեկատվություն, որը ներառված է Ծրագրի մասով Միության բյուջետային եւ գործադիր մարմիններին տրամադրվող՝ բյուջեին, հաշվապահությանը, կատարողականին եւ գնահատմանն առնչվող տեղեկատվության մեջ։ Այդ տեղեկատվությունը տրամադրվում է՝ պատշաճորեն հաշվի առնելով Միության եւ Հայաստանի գաղտնիության եւ տվյալների պաշտպանության կանոնները, եւ այն չպետք է սահմանափակի այն տեղեկությունները, որոնք Հայաստանն իրավունք ունի ստանալու II հավելվածի համաձայն:

9. Հայաստանի կողմից արվող բոլոր հատկացումները կամ Միության կողմից վճարումները, ինչպես նաեւ վճարման ենթակա կամ ստացվող գումարների հաշվարկը կատարվում է եվրոյով:

**Հոդված 4**

**Մշտադիտարկում, գնահատում եւ հաշվետվությունների ներկայացում**

1. Չսահմանափակելով Հանձնաժողովի, Խարդախության դեմ պայքարի եվրոպական գրասենյակի (ԽՊԵԳ) եւ Եվրոպական միության հաշվիչ դատարանի՝ Ծրագրի մշտադիտարկմանն ու գնահատմանն առնչվող պարտականությունները՝ Հայաստանի մասնակցությունը Ծրագրին պետք է շարունակաբար մշտադիտարկման ենթարկվի գործընկերային սկզբունքի հիման վրա, Հանձնաժողովի եւ Հայաստանի մասնակցությամբ:

2. Սույն Համաձայնագրով Միության ֆինանսավորման հետ կապված ֆինանսների խելամիտ կառավարման, այդ թվում`ֆինանսական հսկողության, բարելավման եւ խարդախության դեմ պայքարին ուղղված այլ միջոցառումների վերաբերյալ կանոնները սահմանվում են II հավելվածով:

**Հոդված 5**

**Այլ միջազգային համաձայնագրերի հետ կապը**

1. Սույն Համաձայնագիրն իրականացվում է 2005 թվականի «Մշակութային ինքնարտահայտման ձեւերի բազմազանության պաշտպանության եւ խրախուսման մասին» ՅՈՒՆԵՍԿՕ–ի կոնվենցիայով սահմանված՝ Կողմերի պարտավորություններին համապատասխան։

**Հոդված 6**

**Եզրափակիչ դրույթներ**

1. Սույն Համաձայնագիրն ուժի մեջ է մտնում Կողմերի՝ այդ նպատակով անհրաժեշտ ներքին ընթացակարգերի ավարտի մասին միմյանց ծանուցելու օրը։

2. Սույն Համաձայնագիրը շարունակում է ուժի մեջ մնալ այնքան ժամանակ, որքան անհրաժեշտ է «Ստեղծագործ Եվրոպա» Ծրագրի շրջանակներում ֆինանսավորվող բոլոր նախագծերն ու գործողությունները, Եվրոպական միության ֆինանսական շահերը պաշտպանելու համար անհրաժեշտ բոլոր գործողությունները, ինչպես նաեւ կողմերի միջեւ սույն Համաձայնագրի իրականացումից բխող բոլոր ֆինանսական պարտավորություններն ավարտելու համար։

3. Եթե Հայաստանը Միության անունից գործող Հանձնաժողովին ծանուցում է, որ չի ավարտել սույն համաձայնագիրն ուժի մեջ մտնելու համար անհրաժեշտ իր ներքին ընթացակարգերը, ապա սույն համաձայնագիրը դադարում է գործել Հանձնաժողովի կողմից այդ ծանուցումն ստանալու օրվանից, որը սույն համաձայնագրի նպատակներով համարվում է գործողության դադարման ամսաթիվ:

4. Սույն Համաձայնագրի կիրառումը կարող է կասեցվել Միության նախաձեռնությամբ`Հայաստանի կողմից վճարման ենթակա ֆինանսական կամ գործառնական հատկացումները չկատարելու դեպքում, ինչպես նկարագրված է I հավելվածի 3-րդ պարբերության II կետում:

Սույն համաձայնագրի կիրառման կասեցումը, որի մասին Հանձնաժողովը Հայաստանին ծանուցում է պաշտոնապես ներկայացված ծանուցագրի միջոցով, ուժի մեջ է մտնում Հայաստանի կողմից այդ ծանուցումն ստանալու օրվանից 30 օր հետո:

Սույն Համաձայնագրի կիրառումը կասեցնելու դեպքում Հայաստանում հիմնադրված իրավաբանական անձինք իրավունք չեն ունենա մասնակցելու կասեցումն ուժի մեջ մտնելու պահին դեռեւս չավարտված հաստատման ընթացակարգերին: Հաստատման ընթացակարգը համարվում է ավարտված այն դեպքում, երբ այդ ընթացակարգի արդյունքում ձեռք են բերվել իրավական պարտավորություններ:

Կասեցումը չի ազդում Հայաստանում հիմնադրված իրավաբանական անձանց հետ մինչեւ կասեցումն ուժի մեջ մտնելն ստանձնած իրավական պարտավորությունների վրա: Սույն Համաձայնագիրը շարունակում է կիրառվել այդպիսի իրավական պարտավորությունների նկատմամբ:

Վճարման ենթակա ֆինանսական կամ գործառնական հատկացման ամբողջ գումարն ստանալուց հետո Հանձնաժողովն այդ մասին անհապաղ ծանուցում է Հայաստանին։ Կասեցումը վերացվում է ծանուցումն ստանալուց անմիջապես հետո:

Կասեցումը վերացնելու պահից Հայաստանի իրավաբանական անձինք կրկին իրավասու կլինեն մասնակցել այդ ամսաթվից հետո մեկնարկած հաստատման ընթացակարգերին, ինչպես նաեւ նախքան այդ ամսաթիվը մեկնարկած հաստատման ընթացակարգերին, որոնց համար հայտերի ներկայացման ժամկետները չեն լրացել:

5. Կողմերից յուրաքանչյուրը կարող է ցանկացած պահի դադարեցնել սույն Համաձայնագրի գործողությունը՝ գրավոր ծանուցմամբ տեղեկացնելով այն դադարեցնելու մտադրության մասին:

Դադարեցումն ուժի մեջ է մտնում գրավոր ծանուցումն իր հասցեատիրոջը հասնելու օրվանից երեք օրացուցային ամիս հետո: Սույն Համաձայնագրի նպատակներով դադարեցման ամսաթիվ է համարվում դադարեցումն ուժի մեջ մտնելու ամսաթիվը:

6. Այն դեպքում, երբ սույն Համաձայնագիրը դադարեցվում է 5-րդ կետին համապատասխան, Կողմերը համաձայնում են, որ՝

ա) սույն Համաձայնագրի ուժի մեջ մտնելուց հետո եւ նախքան Համաձայնագրի գործողության դադարումը նախաձեռնած նախագծերը, գործողությունները կամ աշխատանքները շարունակվում են մինչեւ դրանց ավարտը՝ սույն Համաձայնագրով սահմանված պայմանների համաձայն.

բ) տարեկան ֆինանսական հատկացումը N տարվա համար, որի ընթացքում սույն Համաձայնագիրը դադարեցվում է, ամբողջությամբ վճարվում է սույն Համաձայնագրով սահմանված պայմանների համաձայն:

Սույն Համաձայնագրի դադարելու ցանկացած այլ հետեւանք Կողմերը լուծում են փոխադարձ համաձայնությամբ:

7. Սույն Համաձայնագիրը կարող է փոփոխվել միայն Կողմերի գրավոր փոխհամաձայնությամբ: Փոփոխությունն ուժի մեջ է մտնում նույն ընթացակարգով, որը կիրառվում է սույն Համաձայնագիրն ուժի մեջ մտնելու համար:

8. Սույն Համաձայնագրի հավելվածները կազմում են դրա անբաժանելի մասը:

Սույն Համաձայնագիրը կազմվում է երկու օրինակից՝ հայերեն և անգլերեն: Մեկնաբանման ժամանակ առաջացած տարաձայնությունների դեպքում նախապատվությունը կտրվի անգլերեն տեքստին:

Կատարված է Երևանում 2022 թվականի սեպտեմբերի 14-ին և Բրյուսելում 2022 թվականի հոկտեմբերի 11-ին։

Եվրոպական միության կողմից Նորարարության, հետազոտության, մշակույթի, կրթության և երիտասրդության հարցերով հանձնակատար Մարիա Գաբրիել

Հայաստանի Հանրապետության կողմից Հայաստանի Հանրապետության կրթության, գիտության, մշակույթի և սպորտի նախարար Վահրամ Դումանյան

*ՀԱՎԵԼՎԱԾ I. «Ստեղծագործ Եվրոպա» ծրագրում Հայաստանի Հանրապետության ֆինանսական հատկացումը կարգավորող կանոնները (2021-2027)*

*ՀԱՎԵԼՎԱԾ II. Ֆինանսների խելամիտ կառավարումը*

**Հավելված I**

**«Ստեղծագործ Եվրոպա» ծրագրում Հայաստանի ֆինանսական հատկացումը կարգավորող կանոնները (2021-2027)**

**I. Հայաստանի ֆինանսական հատկացման հաշվարկը**

«Ստեղծագործ Եվրոպա» ծրագրում Հայաստանի ֆինանսական հատկացումը սահմանվում է տարեկան կտրվածքով`«Ստեղծագործ Եվրոպա» ծրագրի կառավարման, իրականացման եւ գործառնության համար անհրաժեշտ հանձնառությունների մասով հատկացումների գծով յուրաքանչյուր տարի Միության բյուջեում առկա գումարների համամասնությամբ եւ ի լրումն դրանց:

2. Սույն Համաձայնագրի 3(7) հոդվածում նշված մասնակցության վճարը տրամադրվում է աստիճանաբար՝ հետեւյալի համաձայն.

2022՝ 1,0%,

2023՝ 1,5%,

2024՝ 2,0%,

2025՝ 2,5%,

2026՝ 3,0%,

2027՝ 4,0%։

3. Սույն Համաձայնագրի 3(5) հոդվածին համապատասխան՝ Ծրագրին մասնակցության համար Հայաստանի կողմից վճարման ենթակա նախնական գործառնական հատկացումը հաշվարկվում է համապատասխան ֆինանսական տարիների համար` կիրառելով ճշգրտված հատկացման բազան:

Ճշգրտված հատկացման բազան պետք է լինի՝

Ճշգրտված հատկացման բազա = հատկացման բազա × գործակից

Հատկացման բազայի ճշգրտման նպատակով վերը նշված հաշվարկի համար գործակիցը պետք է լինի 0,55։

**II. Հայաստանի ֆինանսական հատկացման վճարումը**

1. Հանձնաժողովը հնարավորինս շուտ եւ ոչ ուշ, քան ֆինանսական տարում ֆինանսական միջոցներ հատկացնելու հրավեր անելու պահին, Հայաստանին տրամադրում է հետեւյալ տեղեկատվությունը.

ա) Ծրագրում Հայաստանի մասնակցությանը վերաբերող բյուջետային տողերով ներկայացված՝ տվյալ տարվա համար վերջնականապես հաստատված Միության բյուջեում հանձնառությունների մասով հատկացումները.

բ) սույն Համաձայնագրի 3(7) հոդվածում նշված մասնակցության վճարի չափը.

իր բյուջեի նախագծի հիման վրա Հանձնաժողովը հնարավորինս շուտ և ոչ ուշ, քան մինչեւ ֆինանսական տարվա սեպտեմբերի 1-ը, հաջորդող տարվա համար ներկայացնում է «ա» եւ «բ» ենթակետերում նշված տեղեկատվության նախնական գումարը:

2. Հանձնաժողովը ոչ ուշ, քան յուրաքանչյուր ֆինանսական տարվա ապրիլ ամիսը *Հայաստանին* տրամադրում է սույն համաձայնագրով նախատեսված իր հատկացմանը համապատասխան ֆինանսական միջոցներ հատկացնելու հրավեր:

Ֆինանսական միջոցներ հատկացնելու յուրաքանչյուր հրավերով սահմանվում է Հայաստանի համար հատկացման վճարի տրամադրում ֆինանսական միջոցներ հատկացնելու հրավեր անելուց ոչ ուշ, քան 45 օր հետո։ Սույն համաձայնագրի կիրարկման առաջին տարվա համար Հանձնաժողովը սույն Համաձայնագիրը ստորագրելուց հետո 60 օրվա ընթացքում ներկայացնում է ֆինանսական միջոցներ հատկացնելու հրավեր:

3. Սույն Համաձայնագրի համաձայն՝ *Հայաստանը* վճարում է իր ֆինանսական հատկացումը` սույն Համաձայնագրի 3-րդ հոդվածի 3-րդ կետին համապատասխան: Մինչեւ վճարման ժամկետը Հայաստանի կողմից վճարում չկատարելու դեպքում Հանձնաժողովը պաշտոնական հիշեցում-նամակ է ուղարկում:

Ֆինանսական հատկացումը վճարելու մասով ցանկացած հետաձգման դեպքում Հայաստանը վճարման ժամկետի օրվանից սկսած ժամկետանց գումարի մասով վճարում է տույժ։

Վճարման ժամկետի օրը չվճարված գումարի նկատմամբ կիրառվող տոկոսադրույք է համարվում Եվրոպական կենտրոնական բանկի կողմից վերաֆինանսավորվող հիմնական գործառնությունների նկատմամբ կիրառվող այն տոկոսադրույքը, ինչպես հրապարակված է Եվրոպական միության պաշտոնական տեղեկագրի «C» շարքում, որը գործում է վճարման ժամկետի ամսվա առաջին օրացուցային օրվա դրությամբ՝ ավելացրած մեկ եւ կես տոկոսային կետ։

Այն դեպքում, երբ հատկացման վճարի հետաձգման արդյունքում լինում է այնպես, որ դա կարող է էապես վտանգել Ծրագրի իրականացումը եւ դրա կառավարումը, պաշտոնական հիշեցում-նամակն ուղարկելուց հետո 20 աշխատանքային օրվա ընթացքում վճարում չկատարելու դեպքում Հանձնաժողովը կարող է կասեցնել Հայաստանի մասնակցությունը Ծրագրին՝ չսահմանափակելով Միության պարտավորություններն արդեն իսկ կնքված դրամաշնորհային համաձայնագրերի եւ (կամ) պայմանագրերի մասով՝ կապված անուղղակի գործողությունների իրականացման հետ, որոնց համար ընտրվել է Հայաստանը:

**Հավելված II**

**Ֆինանսների խելամիտ կառավարումը**

**Ֆինանսական շահերի պաշտպանությունը եւ բարելավումը**

**Հոդված 1**

**Վերանայում եւ աուդիտ**

1. Եվրոպական միությունն իրավունք ունի Հայաստանում բնակվող ցանկացած ֆիզիկական անձի կամ այդտեղ հիմնադրված իրավաբանական անձի, որոնք Միությունից ստանում են դրամական միջոցներ, ինչպես նաեւ Հայաստանում բնակվող կամ հիմնադրված՝ Միության դրամական միջոցների գործածման գործընթացում ներգրավված երրորդ կողմի տարածքում իրականացնել տեխնիկական, գիտական, ֆինանսական կամ այլ տեսակի վերանայում եւ աուդիտ՝ Միության մեկ կամ մի քանի հաստատությունների կամ մարմինների համար կիրառվող ակտերին համապատասխան եւ ինչպես նախատեսված է համապատասխան համաձայնագրերում եւ (կամ) պայմանագրերում: Այդպիսի վերանայում եւ աուդիտ կարող է իրականացվել Եվրոպական միության հաստատությունների եւ մարմինների, մասնավորապես՝ Եվրոպական հանձնաժողովի եւ Եվրոպական հաշվիչ դատարանի գործակալների կամ Եվրոպական հանձնաժողովի պաշտոնատար անձանց կողմից:

2. Եվրոպական միության հաստատությունների եւ մարմինների, մասնավորապես՝ Եվրոպական հանձնաժողովի եւ Եվրոպական հաշվիչ դատարանի պաշտոնյաները, ինչպես նաեւ Եվրոպական հանձնաժողովի կողմից լիազորված այլ անձինք պետք է ունենան վայրերի, աշխատանքների եւ փաստաթղթերի (ինչպես էլեկտրոնային, այնպես էլ թղթային տարբերակներ) եւ աուդիտն իրականացնելու համար անհրաժեշտ բոլոր տեղեկությունների, համապատասխան հասանելիություն, այդ թվում՝ աուդիտի ենթարկվող ֆիզիկական կամ իրավաբանական անձի կամ աուդիտի ենթարկվող երրորդ անձի կողմից պահվող ցանկացած փաստաթղթի տպագիր/էլեկտրոնային օրինակ եւ քաղվածքներ կամ թվային կրիչի բովանդակությունը ստանալու իրավունք։

3. Հայաստանը չպետք է խոչընդոտի կամ առաջացնի որեւէ հատուկ խոչընդոտ Հայաստանում մուտք գործելու իրավունքի եւ 2-րդ կետում նշված պաշտոնյաների եւ այլ անձանց կողմից սույն հոդվածում նշված իրենց պարտականությունները կատարելու նպատակով գրասենյակներ մուտք գործելու համար:

4. Չնայած սույն Համաձայնագրի գործողության ժամկետը լրանալուն կամ այն դադարելուն կամ Ծրագրին Հայաստանի մասնակցությունը դադարեցնելուն՝ վերանայումն ու աուդիտը հնարավոր է իրականացնել նաեւ ժամկետը լրանալը, դադարումը կամ համապատասխան դադարեցումն ուժի մեջ մտնելուց հետո, Միության մեկ կամ մի քանի հաստատությունների կամ մարմինների համար կիրառվող ակտերով սահմանված ժամկետներում եւ ինչպես նախատեսված է Եվրոպական միության բյուջեն կիրառող եւ իրավական հանձնառությանն առնչվող համապատասխան համաձայնագրերով եւ (կամ) պայմանագրերով, որոնք ստորագրվել են Եվրոպական միության հետ՝ նախքան սույն Համաձայնագրի գործողության ժամկետը լրանալը կամ սույն Համաձայնագրի գործողության համապատասխան դադարումը կամ դադարեցումն ուժի մեջ մտնելու ամսաթիվը։

**Հոդված 2**

**Միության ֆինանսական շահերի վրա ազդեցություն ունեցող խախտումների, խարդախությունների եւ քրեական այլ հանցագործությունների դեմ պայքարը**

1. Եվրոպական հանձնաժողովը եւ Խարդախության դեմ պայքարի եվրոպական գրասենյակը (ԽՊԵԳ) իրավասու են Հայաստանի տարածքում իրականացնել վարչական քննություններ, այդ թվում` տեղում իրականացվող ստուգումներ եւ ուսումնասիրություններ: Այդ վարչական քննություններն իրականացվում են Միության մեկ կամ մի քանի հաստատությունների կիրառելի ակտերով սահմանված ժամկետներին եւ պայմաններին համապատասխան:

2. Հայաստանի իրավասու մարմինները ողջամիտ ժամկետներում պետք է Եվրոպական հանձնաժողովին կամ ԽՊԵԳ-ին տեղեկացնեն իրենց հայտնի դարձած եւ Միության ֆինանսական շահերի վրա ազդող խախտումների, խարդախությունների եւ այլ ապօրինի գործունեության հետ կապված ցանկացած փաստի կամ կասկածի մասին:

3. Տեղում իրականացվող ստուգումներ ու ուսումնասիրություններ կարող են իրականացվել Հայաստանում բնակվող ցանկացած ֆիզիկական անձի կամ այդտեղ հիմնադրված իրավաբանական անձի գրասենյակներում, որոնք Միությունից ստանում են դրամական միջոցներ, ինչպես նաեւ Հայաստանում բնակվող կամ հիմնադրված՝ Միության դրամական միջոցների գործածման գործընթացում ներգրավված երրորդ կողմի գրասենյակներում։

4. Տեղում իրականացվող ստուգումներն ու ուսումնասիրությունները պետք է նախապատրաստվեն եւ անցկացվեն Եվրոպական հանձնաժողովի կամ ԽՊԵԳ-ի կողմից Հայաստանի այն իրավասու մարմնի հետ սերտ համագործակցությամբ, որը նշանակվում է Հայաստանի կառավարության կողմից։ Նշանակված մարմինը պետք է ողջամիտ ժամկետում նախապես տեղեկացվի ստուգումների եւ ուսումնասիրությունների օբյեկտի, նպատակի եւ իրավական հիմքի մասին, որպեսզի կարողանա անհրաժեշտ աջակցություն տրամադրել։ Այդ նպատակով Հայաստանի իրավասու մարմինները կարող են մասնակցել տեղում իրականացվող ստուգումներին ու ուսումնասիրություններին։

5. Հայաստանի իրավասու մարմինների պահանջով տեղում ստուգումներն ու ուսումնասիրությունները կարող են իրականացվել Եվրոպական հանձնաժողովի կամ ԽՊԵԳ-ի հետ համատեղ:

6. Հանձնաժողովի պաշտոնյաները եւ ԽՊԵԳ-ի աշխատակիցները տեղում պատշաճ ստուգումներ եւ ուսումնասիրություններ իրականացնելու նպատակով պետք է ունենան պահանջվող գործառույթների վերաբերյալ ամբողջ տեղեկություններին եւ փաստաթղթերին, այդ թվում՝ համակարգչային տվյալներին հասանելիություն։ Նրանք կարող են մասնավորապես պատճենել համապատասխան փաստաթղթերը։

7. Այն դեպքում, երբ ֆիզիկական անձը, իրավաբանական անձը կամ երրորդ կողմն առարկում է տեղում իրականացվող ստուգումների կամ ուսումնասիրությունների դեմ, ապա Հայաստանի իրավասու մարմինները, գործելով ազգային կանոններին եւ կարգավորումներին համապատասխան, Եվրոպական Հանձնաժողովին կամ ԽՊԵԳ-ին տրամադրում են անհրաժեշտ աջակցություն, որպեսզի նրանք կարողանան կատարել տեղում ստուգումներ կամ ուսումնասիրություններ իրականացնելու իրենց պարտականությունները։ Այս աջակցությունը ներառում է համապատասխան կանխարգելիչ միջոցների ձեռնարկում՝ ազգային օրենսդրության համաձայն, մասնավորապես՝ ապացույցների ապահովման մասով:

8. Եվրոպական հանձնաժողովը կամ ԽՊԵԳ-ը Հայաստանի մարմիններին տեղեկացնում է այդպիսի ստուգումների եւ ուսումնասիրությունների արդյունքների մասին: Մասնավորապես Եվրոպական հանձնաժողովը կամ ԽՊԵԳ-ը հնարավորինս արագ զեկուցում է Հայաստանի իրավասու մարմնին խախտումների հետ կապված ցանկացած փաստի կամ կասկածի մասին, որն ինքը նկատել է տեղում իրականացվող ստուգման կամ ուսումնասիրության ընթացքում:

9. Չխախտելով Հայաստանի քրեական օրենսդրության կիրառումը, Եվրոպական հանձնաժողովը կարող է վարչական միջոցներ եւ տույժեր կիրառել Հայաստանի իրավաբանական կամ ֆիզիկական անձանց նկատմամբ, որոնք մասնակցում են Եվրոպական միության օրենսդրությանը համապատասխան իրականացվող որեւէ ծրագրին կամ գործունեությանը:

10. Սույն հոդվածի պատշաճ իրագործման նպատակով Եվրոպական հանձնաժողովը կամ ԽՊԵԳ-ը եւ Հայաստանի իրավասու մարմինները կանոնավոր կերպով փոխանակում են տեղեկատվություն եւ սույն Համաձայնագրի Կողմերից որեւէ մեկի խնդրանքով իրականացնում են խորհրդակցություններ։

11. ԽՊԵԳ-ի հետ արդյունավետ համագործակցությունն ու տեղեկատվության փոխանակումը հեշտացնելու նպատակով Հայաստանը պետք է նշանակի կոնտակտային անձ:

12. Եվրոպական հանձնաժողովի կամ ԽՊԵԳ-ի եւ Հայաստանի իրավասու մարմինների միջեւ տեղեկատվության փոխանակումը պետք է տեղի ունենա` հաշվի առնելով գաղտնիությանը ներկայացվող պահանջները: Տեղեկատվության փոխանակման գործընթացում ներառված անձնական տվյալները պետք է պաշտպանվեն կիրառելի կանոններին համապատասխան:

13. Հայաստանի մարմինները պետք է համագործակցեն Եվրոպայի գլխավոր դատախազության հետ` թույլատրելով վերջինիս կատարել Եվրոպական միության ֆինանսական շահերի վրա ազդող հանցագործություններ կատարող անձանց եւ հանցակիցներին քննելու, հետապնդելու եւ դատապարտելու իրենց պարտականությունները՝ կիրառելի օրենսդրությանը համապատասխան:

**Հոդված 3**

**Բարելավումը եւ կատարման ապահովումը**

1. Պետություններից բացի, ֆիզիկական կամ իրավաբանական անձանց համար Ծրագրից բխող որեւէ պահանջի առնչությամբ Եվրոպական հանձնաժողովի կողմից ընդունված՝ նյութական պարտավորություն սահմանող որոշումները ենթակա են կատարման Հայաստանում: Կատարման ակտը կցվում է որոշմանը` առանց որեւէ այլ ֆորմալ ընթացակարգի, բացի կայացված որոշման իսկության ստուգումը Հայաստանի կառավարության կողմից այդ նպատակով նշանակված ազգային մարմնի կողմից: Հայաստանի կառավարությունն իր նշանակած ազգային մարմնի մասին տեղեկացնում է Հանձնաժողովին եւ Եվրոպական միության արդարադատության դատարանին: Սույն հավելվածի 4-րդ հոդվածին համապատասխան՝ Եվրոպական հանձնաժողովն իրավունք ունի կատարման ենթակա որոշումների վերաբերյալ անմիջականորեն տեղեկացնելու Հայաստանում բնակվող ֆիզիկական անձանց եւ այդտեղ հիմնադրված իրավաբանական անձանց: Կատարումն իրականացվում է Հայաստանի օրենսդրությանն ու կանոնակարգերին համապատասխան:

2. Միության ծրագրերի, աշխատանքների, գործողությունների կամ նախագծերի առնչությամբ պայմանագրում կամ համաձայնագրում պարունակվող արբիտրաժային դրույթի կիրառման արդյունքում ընդունվող Եվրոպական միության արդարադատության դատարանի վճիռներն ու հրամանները Հայաստանում ենթակա են կատարման նույն կերպ, ինչպես Եվրոպական հանձնաժողովի` 1-ին կետում նշված որոշումները:

3. Եվրոպական միության արդարադատության դատարանն իրավասու է վերանայել Հանձնաժողովի` 1-ին կետում նշված որոշման օրինականությունը եւ կասեցնել դրա կատարումը: Այնուամենայնիվ, Հայաստանի դատարաններն իրավասու են քննել որոշումները սահմանված կարգի խախտմամբ կատարելու վերաբերյալ բողոքները։

**Հոդված 4**

**Հաղորդակցումը եւ տեղեկություններ փոխանակելը**

Ծրագրի իրականացմանը մասնակցող կամ այդ ծրագրի նկատմամբ հսկողություն ունեցող Եվրոպական միության հաստատություններն ու մարմինները Միությունից դրամական միջոցներ ստացող՝ Հայաստանում բնակվող ցանկացած ֆիզիկական անձի կամ այդտեղ հիմնադրված իրավաբանական անձի հետ, ինչպես նաեւ Միության դրամական միջոցների գործածման գործընթացում ներգրավված՝ Հայաստանում բնակվող կամ հիմնադրված ցանկացած երրորդ կողմի հետ ունեն անմիջական, այդ թվում` էլեկտրոնային փոխանակման համակարգերի միջոցով կապ հաստատելու իրավունք: Այդպիսի ֆիզիկական կամ իրավաբանական անձինք, ու կողմերը կարող են Միության ծրագրի եւ դրա իրականացման նպատակով կնքված պայմանագրերի կամ համաձայնագրերի նկատմամբ կիրառելի Եվրոպական միության իրավունքով պահանջվող բոլոր համապատասխան տեղեկություններն ու փաստաթղթերը անմիջականորեն ներկայացնել Եվրոպական միության հաստատություններ կամ մարմիններ։

**Համաձայնագիրն ուժի մեջ է մտել *2022թ. դեկտեմբերի 28-ին***

1. ՊՏ L 174, 13.6.2014թ., էջ 3: [↑](#footnote-ref-1)
2. Տե՛ս Ստեղծագործ Եվրոպա կանոնակարգի դեկլարատիվ մասի 34–րդ կետը։ [↑](#footnote-ref-2)
3. ԵՄ-ի սահմանափակող միջոցներն ընդունվում են «Եվրոպական միության մասին» պայմանագրի 29-րդ հոդվածի կամ «Եվրոպական միության գործունեության մասին» պայմանագրի 215-րդ հոդվածի համաձայն: [↑](#footnote-ref-3)