Համաձայնագիր  
Հայաստանի Հանրապետության արդարադատության նախարարության եւ Բելառուսի Հանրապետության դատական փորձաքննությունների պետական կոմիտեի միջեւ դատափորձագիտական գործունեության ոլորտում համագործակցության մասին

Հայաստանի Հանրապետության արդարադատության նախարարությունը եւ Բելառուսի Հանրապետության դատական փորձաքննությունների պետական կոմիտեն, այսուհետ՝ Կողմեր,

ձգտելով կապեր հաստատել դատափորձագիտական գործունեության եւ գիտահետազոտական աշխատանքների ոլորտում,

նպատակ ունենալով բարձրացնել հանցավորության դեմ պայքարը` դատական փորձաքննության եւ քրեագիտության ժամանակակից մեթոդների եւ միջոցների ակտիվ կիրառման հիման վրա,

համարելով, որ բարեկամության ու փոխշահավետ համագործակցության առկա հարաբերությունների ամրապնդումը համապատասխանում է Կողմերի պետությունների ազգային շահերին,

հաստատելով իրավունքի եւ իրավակիրառ գործունեության բնագավառում համագործակցության հետագա զարգացման պատրաստակամությունը,

համաձայնեցին հետեւյալի մասին.

Հոդված 1

Կողմերը համագործակցում են դատափորձագիտական գործունեության տեսական ու իրավական, կազմակերպչական եւ մեթոդաբանական խնդիրների գծով գիտահետազոտական աշխատանքների, փորձագիտական հետազոտության նոր մեթոդների ու մեթոդիկաների ստեղծման եւ առկա մեթոդների ու մեթոդիկաների կատարելագործման, փորձագիտական գործելակերպի փորձի փոխանակման բնագավառում։

Հոդված 2

Սույն համաձայնագրի հիման վրա համագործակցությունն իրականացվում է անմիջականորեն, ինչպես նաեւ «Հայաստանի Հանրապետության փորձագիտական կենտրոն» Հայաստանի Հանրապետության պետական ոչ առեւտրային կազմակերպության եւ «Բելառուսի Հանրապետության դատական փորձաքննությունների պետական կոմիտեի գիտագործնական կենտրոն» պետական հիմնարկի միջոցով։

Հոդված 3

Կողմերը, իրենց պետությունների ազգային օրենսդրությանը համապատասխան, իրենց պետությունների սահմաններում եւ իրենց լիազորությունների շրջանակներում զարգացնում են համագործակցությունը հետեւյալ ուղղություններով.

1. դատափորձագիտական գործունեության եւ քրեագիտության ոլորտում փորձի եւ տեղեկատվության փոխանակում`

գիտահետազոտական ու փորձակոնստրուկտորային մշակումների վերաբերյալ,

նոր ժողովածուների, ուսուցողական, մեթոդական եւ տեղեկատու հրատարակությունների վերաբերյալ,

պլանավորվող գիտամեթոդական եւ գործնական միջոցառումների (քրեագիտության եւ դատական փորձաքննության բնագավառում գիտական համաժողովների, սեմինարների, ցուցահանդեսների) վերաբերյալ,

դատական փորձաքննությունների անցկացման ընթացքում օգտագործվող փորձագիտական հետազոտությունների ծրագրաապարատային միջոցների եւ մեթոդների կատարելագործման վերաբերյալ.

2. դատական փորձաքննության հետ կապված խնդիրների գծով գիտական աշխատանքի համակարգում՝ հետեւյալ ձեւով՝

դատական փորձաքննության մեթոդների ու մեթոդիկաների համատեղ մշակում,

գիտական մշակումների կատարում՝ Կողմերից մեկի հայտերի հիման վրա,

մշակումների հեղինակային ուղեկցման իրականացում եւ ներդրում փորձագիտական գործելակերպի մեջ.

3. կադրերի պատրաստում եւ կադրերի որակավորման բարձրացում՝ հետեւյալի հիման վրա՝

դատական փորձաքննության նոր մեթոդների եւ մեթոդիկաների յուրացման նպատակով համատեղ սեմինարների, դասընթացների անցկացում,

մասնագետների փոխադարձ ստաժավորումների անցկացում.

4. Կողմերի մշակած՝ փորձագիտական հետազոտությունների մեթոդիկաների եւ տեխնիկական միջոցների ապրոբացիա.

5. գիտական եւ փորձագիտական գործունեության հարցերով միմյանց այլ գիտամեթոդական, խորհրդատվական եւ տեխնիկական օգնության տրամադրում:

Հոդված 4

Կողմերն իրականացնում են փոխգործակցություն, որը նախատեսված չէ սույն համաձայնագրով, սակայն համապատասխանում է Հայաստանի Հանրապետության եւ Բելառուսի Հանրապետության միջեւ դատափորձագիտական գործունեության ոլորտում համագործակցության զարգացման նպատակներին՝ Կողմերի պետությունների ազգային օրենսդրության համաձայն եւ Կողմերի լիազորությունների շրջանակներում:

Հոդված 5

Կողմերն ինքնուրույն են կրում սույն համաձայնագրի կատարման հետ կապված ծախսերը, եթե չպայմանավորվեն այլ բանի մասին։

Հոդված 6

Սույն համաձայնագիրը կատարելիս Կողմերն օգտագործում են ռուսերենը։

Հոդված 7

Կողմերի փոխադարձ պայմանավորվածությամբ սույն համաձայնագրում կարող են կատարվել փոփոխություններ ու լրացումներ, որոնք ձեւակերպվում են առանձին արձանագրություններով, որոնց դրույթները սույն համաձայնագրի անբաժանելի մասն են կազմում, եւ որոնք ուժի մեջ են մտնում սույն համաձայնագրի 9-րդ հոդվածով սահմանված կարգով։

Հոդված 8

Սույն համաձայնագրի մեկնաբանման եւ կիրառման հետ կապված հարցերին առնչվող վեճերն ու տարաձայնությունները, որոնք կարող են ծագել Կողմերի միջեւ, կկարգավորվեն երկկողմ բանակցությունների եւ խորհրդակցությունների միջոցով:

Հոդված 9

Սույն համաձայնագիրը կնքվում է անորոշ ժամկետով եւ ուժի մեջ մտնում Կողմերի ազգային օրենսդրություններով սահմանված՝ դրա ուժի մեջ մտնելու համար անհրաժեշտ ներպետական ընթացակարգերը Կողմերի կողմից կատարված լինելու մասին վերջին գրավոր ծանուցումը դիվանագիտական ուղիներով ստանալու օրվանից։

Կողմերից յուրաքանչյուրը կարող է դադարեցնել սույն համաձայնագրի գործողությունը` դիվանագիտական ուղիներով գրավոր ծանուցում ուղարկելով: Համաձայնագրի գործողությունը դադարում է այդ ծանուցումը մյուս Կողմի կողմից ստանալու օրվանից վեց ամիս հետո:

Կատարված է ք. Մինսկում, 2022թ. մայիսի 24-ին երկու բնօրինակից, յուրաքանչյուրը՝ հայերենով եւ ռուսերենով, ընդ որում՝ բոլոր տեքստերը հավասարազոր են։ Սույն համաձայնագրի դրույթների մեկնաբանման հետ կապված տարաձայնությունների դեպքում գերակայում է ռուսերեն տեքստը։

**Համաձայնագիրն *ուժի մեջ է մտել 2022թ. սեպտեմբերի 1-ին***