**ՀԱՄԱՁԱՅՆԱԳԻՐ**

Անկախ Պետությունների Համագործակցության   
մասնակից պետությունների գերագույն (բարձրագույն) դատարանների   
նախագահների խորհուրդ ձևավորելու մասին

Պաշտոնապես

հաստատված

տեքստ

ՀԱՄԱՁԱՅՆԱԳԻՐ

Անկախ Պետությունների Համագործակցության մասնակից պետությունների գերագույն (բարձրագույն) դատարանների նախագահների խորհուրդ ձեւավորելու մասին

Անկախ պետությունների համագործակցության մասնակից պետությունները, այսուհետ՝ Կողմեր,

առանձնակի կարեւորելով դատական համակարգերի մշտական զարգացումը եւ Կողմերի՝ արդարադատություն իրականացնելու ոլորտում օրենսդրության կատարելագործումը,

ձգտելով դատական ոլորտում միջպետական իրավական համագործակցության հետագա ամրապնդմանը եւ Կողմերի դատական մարմինների միջեւ փոխադարձ իրավական օգնության ցուցաբերման մեխանիզմների ընդլայնմանը,

ելնելով Կողմերից մեկի դատարանների որոշումների կատարումը մյուս Կողմի տարածքում ապահովելու գործում ջանքերի միավորման եւ արդարադատություն իրականացնելիս ազգային օրենսդրության եւ դատավարության նորմերի կիրառման ոլորտում փորձի կանոնավոր փոխանակման օբյեկտիվ անհրաժեշտությունից,

առանձնակի կարեւորելով դատարանների համատեղ կանոնավոր հանդիպումների ու խորհրդակցությունների անցկացումը՝ օրենսդրության ներդաշնակեցման եւ դրա կիրառման մասով դատական պրակտիկայի հարցերի լուծման գործում համաձայնեցված մոտեցումներ մշակելու նպատակով,

գիտակցելով համագործակցության կազմակերպչական ձեւակերպման կարեւորությունը՝ դրա կայուն զարգացումն ապահովելու համար,

համաձայնեցին հետեւյալի մասին.

Հոդված 1

Կողմերը ձեւավորում են Անկախ Պետությունների Համագործակցության մասնակից պետությունների գերագույն (բարձրագույն) դատարանների նախագահների խորհուրդ (այսուհետ՝ Խորհուրդ):

Խորհուրդն իր գործունեությունն իրականացնում է սույն համաձայնագրի անբաժանելի մասը հանդիսացող՝ «Անկախ պետությունների համագործակցության մասնակից պետությունների գերագույն (բարձրագույն) դատարանների նախագահների խորհրդի մասին» կանոնակարգի հիման վրա:

Հոդված 2

Կողմերը, սույն համաձայնագրի ստորագրման օրվանից 30 օրվա ընթացքում, ավանդապահին տեղեկացնում են յուրաքանչյուր Կողմի՝ սույն համաձայնագրի իրագործման համար պատասխանատու բարձրագույն դատական մարմինների մասին։

Հոդված 3

Կողմերի համաձայնությամբ՝ սույն համաձայնագրում կարող են կատարվել դրա անբաժանելի մասը հանդիսացող փոփոխություններ եւ լրացումներ, որոնք ձեւակերպվում են համապատասխան արձանագրություններով։

Հոդված 4

Սույն համաձայնագիրն ուժի մեջ է մտնում այն ստորագրած Կողմերի կողմից համաձայնագիրն ուժի մեջ մտնելու համար անհրաժեշտ ներպետական ընթացակարգերի կատարման մասին վերջին ծանուցումն ավանդապահի կողմից ստանալու օրվանից 30 օրը լրանալուց հետո։

Սույն համաձայնագիրն ուժի մեջ մտնելու օրվանից «Բարձրագույն արբիտրաժային, տնտեսական եւ տնտեսության ոլորտում վեճերով գործերը լուծող մյուս դատարանների նախագահների խորհուրդ ձեւավորելու մասին» 2002 թվականի հոկտեմբերի 7-ի համաձայնագրի մասնակից հանդիսացող Կողմերի համար այդ Կողմերի միջեւ հարաբերություններում տվյալ համաձայնագրի գործողությունը դադարում է։

Հոդված 5

Սույն համաձայնագիրը բաց է դրա նպատակներն ու սկզբունքներն ընդունող՝ Անկախ պետությունների համագործակցության ցանկացած մասնակից պետության միանալու համար՝ միանալու մասին փաստաթուղթն ավանդապահին փոխանցելու միջոցով:

Միացող պետության համար համաձայնագիրն ուժի մեջ է մտնում՝

ա) միանալու մասին փաստաթուղթն ավանդապահի կողմից ստանալու օրվանից 30 օրը լրանալուց հետո՝ պայմանով, որ միանալու մասին փաստաթղթերն ավանդապահին հանձնելու պահի դրությամբ համաձայնագիրն ուժի մեջ է մտել.

բ) համաձայնագիրն ուժի մեջ մտնելու օրվանից՝ պայմանով, որ միանալու մասին փաստաթղթերն ավանդապահին հանձնելու պահի դրությամբ համաձայնագիրն ուժի մեջ չի մտել:

Հոդված 6

Կողմերից յուրաքանչյուրն իրավունք ունի դուրս գալու սույն համաձայնագրից՝ այդ մասին գրավոր ծանուցելով ավանդապահին։

Այդպիսի Կողմի նկատմամբ համաձայնագրի գործողությունը դադարում է՝ համապատասխան ծանուցումն ավանդապահի կողմից ստանալու օրվանից՝ 6 ամիս հետո։

Կատարված է 2021 թվականի հոկտեմբերի 15-ին, մեկ բնօրինակից՝ ռուսերենով։ Բնօրինակը պահվում է Անկախ Պետությունների Համագործակցության գործադիր կոմիտեում, որը սույն համաձայնագիրն ստորագրած յուրաքանչյուր պետություն կուղարկի դրա հաստատված պատճենը։

|  |  |
| --- | --- |
| Ադրբեջանի Հանրապետության կողմից՝  \_\_\_\_\_\_\_\_\_\_\_\_\_\_ | Ռուսաստանի Դաշնության կողմից՝  Վ. Պուտին |
| Հայաստանի Հանրապետության կողմից՝  Ն. Փաշինյան | Տաջիկստանի Հանրապետության կողմից՝  Է. Ռահմոն |
| Բելառուսի Հանրապետության կողմից՝  Ա. Լուկաշենկո | Թուրքմենստանի կողմից՝ |
| Ղազախստանի Հանրապետության կողմից՝  Կ.-Ժ. Տոկաեւ | Ուզբեկստանի Հանրապետության կողմից՝  Շ. Միրզիյոեւ |
| Ղրղզստանի Հանրապետության կողմից՝  Ս. Ժապարով | Ուկրաինայի կողմից՝ |
| Մոլդովայի Հանրապետության կողմից՝  \_\_\_\_\_\_\_\_\_\_\_\_\_\_ |  |

*Հավելված*

*«Անկախ Պետությունների Համագործակցության մասնակից պետությունների գերագույն (բարձրագույն) դատարանների նախագահների խորհուրդ ձեւավորելու մասին» 2021 թվականի հոկտեմբերի 15-ի համաձայնագրի*

ԿԱՆՈՆԱԿԱՐԳ

Անկախ Պետությունների Համագործակցության մասնակից պետությունների գերագույն (բարձրագույն) դատարանների նախագահների խորհուրդ ձեւավորելու մասին

I. Ընդհանուր դրույթներ

1. Անկախ Պետությունների Համագործակցության մասնակից պետությունների գերագույն (բարձրագույն) դատարանների նախագահների խորհուրդը (այսուհետ՝ Խորհուրդ) Անկախ Պետությունների Համագործակցության (այսուհետ՝ ԱՊՀ) միջպետական մարմին է եւ ձեւավորվել է դատարանների միջեւ համագործակցության համաձայնեցված սկզբունքների ու կանոնների մշակման, դրա կազմակերպական ապահովման եւ գործնական իրագործմանն աջակցության համար։

2. Խորհրդի կազմի մեջ են մտնում «Անկախ Պետությունների Համագործակցության մասնակից պետությունների գերագույն (բարձրագույն) դատարանների նախագահների խորհուրդ ձեւավորելու մասին» 2021 թվականի հոկտեմբերի 15-ի համաձայնագրի (այսուհետ՝ Համաձայնագիր) մասնակից պետությունների գերագույն (բարձրագույն) դատարանների նախագահները կամ նրանց պարտականությունները կատարող անձինք (այսուհետ՝ Խորհրդի անդամներ)։

3. Խորհուրդն իր գործունեության ընթացքում առաջնորդվում է ԱՊՀ կանոնադրությամբ, միջազգային պայմանագրերով և ԱՊՀ շրջանակներում ընդունված որոշումներով, սույն կանոնակարգով։

4. Խորհուրդն իրականացնում է իր գործունեությունը՝ փոխգործակցելով ԱՊՀ գործադիր կոմիտեի, ԱՊՀ այլ մարմինների, անհրաժեշտության դեպքում՝ միջազգային կազմակերպությունների քարտուղարությունների, ինչպես նաեւ ԱՊՀ մասնակից պետությունների պետական իշխանության դատական եւ այլ մարմինների հետ։

II. Խորհրդի գործունեության հիմնական   
ուղղությունները եւ գործառույթները

5. Խորհրդի գործունեության հիմնական ուղղություններն են՝

դատական մարմինների համագործակցության գերակա ուղղությունների ու ձեւերի որոշում՝ արդարադատության իրականացման, ԱՊՀ մասնակից պետությունների տարածքներում բնակվող (գտնվող) անձանց իրավունքների ու օրինական շահերի պաշտպանության ոլորտում.

աջակցություն ԱՊՀ շրջանակներում ընդունված՝ իրավական համագործակցության ոլորտում միջազգային պայմանագրերի ու այլ ակտերի իրագործմանը եւ ԱՊՀ շրջանակներում միջպետական հարաբերությունների իրավական կարգավորման կատարելագործմանն ուղղված միջոցների մասին առաջարկների մշակում.

իրավական օգնության ցուցաբերման մեխանիզմների կատարելագործում, ԱՊՀ մասնակից պետությունների դատական մարմինների փոխգործակցության կազմակերպում եւ համակարգում՝ իրավական օգնություն ցուցաբերելու, դատական ակտերը ճանաչելու եւ կատարումը թույլատրելու բնագավառում.

աջակցություն տեղեկատվության փոխանակմանը՝ ԱՊՀ մասնակից պետությունների դատարանների կողմից միջազգային ակտերի ու ազգային օրենսդրության կիրառման, դատավարության կանոնների ու դատարանների գործունեության կազմակերպման վերաբերյալ.

համագործակցության կազմակերպում՝ դատավորների ու դատարանների աշխատողների նախապատրաստումն ու որակավորման բարձրացումն իրականացնելու գործում.

աջակցություն ազգային դատական մարմինների՝ ԱՊՀ տնտեսական դատարանի հետ համագործակցությանը՝ ԱՊՀ մասնակից պետությունների միջազգային պայմանագրերի կիրառման նկատմամբ միասնական մոտեցումներ մշակելու գործում։

6. Խորհրդի հիմնական գործառույթներն են`

տեղեկատվության փոխանակում՝ ԱՊՀ մասնակից պետությունների ազգային օրենսդրության եւ իրավական կարգավորման արդիական խնդիրների մասով դատական պրակտիկայի, դատական մարմինների աշխատանքի կազմակերպման ու փորձի վերաբերյալ.

ԱՊՀ շրջանակներում կնքված՝ իրավական օգնության եւ իրավական հարաբերությունների վերաբերյալ միջազգային պայմանագրերի՝ ազգային դատարանների կողմից կիրառման պրակտիկայի ուսումնասիրում, դրանց իրագործման արդյունավետությունը բարձրացնելու վերաբերյալ առաջարկների մշակում.

ԱՊՀ մասնակից պետությունների դատական մարմինների համար փոխադարձ հետաքրքրություն ներկայացնող՝ արդարադատություն իրականացնելու հարցերի մասով համաձայնեցված դիրքորոշումների ու առաջարկությունների մշակում.

ԱՊՀ մասնակից պետությունների ազգային դատարանների ու պետական իշխանության այլ մարմինների առաջարկների ուսումնասիրում՝ դատարանների միջեւ փոխգործակցությունը կատարելագործելու մասին.

ԱՊՀ մասնակից պետությունների իրավական համագործակցության ոլորտում միջազգային պայմանագրերի նախագծերի եւ դրա կատարելագործման վերաբերյալ առաջարկների մշակում.

փոխգործակցություն ԱՊՀ մարմինների ու այլ միջազգային կազմակերպությունների հետ՝ արդարադատություն իրականացնելու ոլորտում համագործակցության զարգացման արդիական հարցերի մասով։

Խորհուրդը կարող է իրականացնել այլ գործառույթներ՝ ուղղված դատարանների միջեւ համագործակցության համաձայնեցված սկզբունքների ու կանոնների, դրա կազմակերպական ապահովման եւ դրա գործնական իրագործմանն աջակցության մշակմանը։

III. Խորհրդի իրավունքները

7. Խորհուրդն իրավունք ունի՝

իր իրավասության շրջանակներում ընդունելու որոշումներ ու մշակելու առաջարկություններ՝ ուղղված ԱՊՀ մասնակից պետությունների դատարանների միջեւ համագործակցության եւ փոխգործակցության զարգացմանը, պետությունների ղեկավարների խորհրդի, ԱՊՀ կառավարությունների ղեկավարների խորհրդի որոշումների, ինչպես նաեւ ԱՊՀ շրջանակներում կնքված միջազգային պայմանագրերի իրագործմանը.

Խորհրդի կողմից նախապատրաստված՝ իր իրավասությանը վերապահված հարցերին առնչվող փաստաթղթերի նախագծերը սահմանված կարգով ներկայացնելու ԱՊՀ պետությունների ղեկավարների խորհրդի, կառավարությունների ղեկավարների խորհրդի քննարկմանը.

դիմելու ԱՊՀ տնտեսական դատարան՝ միջազգային պայմանագրերի, ԱՊՀ եւ դրա ինստիտուտների այլ ակտերի դրույթների կիրառումը մեկնաբանելու մասին հարցումներով.

իր գործառույթների կատարման համար ստեղծելու ժամանակավոր կամ մշտական աշխատանքային խմբեր, անհրաժեշտության դեպքում՝ հաստատելու դրանց վերաբերյալ կանոնակարգերը, իրականացնելու դրանց գործունեության ընդհանուր ղեկավարումը.

իր գործառույթների կատարման համար անհրաժեշտ տեղեկատվության հարցում կատարելու ԱՊՀ մասնակից պետությունների դատական եւ մյուս մարմիններից, ինչպես նաեւ ԱՊՀ մարմիններից։

IV. Խորհրդի գործունեության կազմակերպումը

8. Խորհրդի նիստերն անցկացվում են Համաձայնագրի մասնակից պետություններում, որպես կանոն, հերթականությամբ, պետությունների անվանումների ռուսերեն այբբենական կարգով, ըստ անհրաժեշտության, սակայն երկու տարին առնվազն մեկ անգամ։

Խորհրդի արտահերթ նիստերը կարող են հրավիրվել Խորհրդի մեկ կամ մի քանի անդամների նախաձեռնությամբ՝ Խորհրդի ընդհանուր կազմի առնվազն կեսի համաձայնությամբ։ Այդպիսի նիստը, որպես կանոն, անցկացվում է այն նախաձեռնողի պետությունում։

Անհրաժեշտության եւ տեխնիկական հնարավորության առկայության դեպքում Խորհրդի նիստերը կարող են անցկացվել հեռավար ձևով (տեսակոնֆերանս կապի օգտագործմամբ)։

Նիստին մասնակցելու հնարավորություն չունեցող Խորհրդի անդամն իրավասու է պատվիրակել իր ներկայացուցչին, որի լիազորությունները պետք է հաստատված լինեն:

Խորհրդի նիստերն իրավազոր են, եթե դրանց մասնակցում է Խորհրդի անդամների կամ նրանց ներկայացուցիչների առնվազն կեսը:

Խորհրդի նիստերին, խորհրդակցական ձայնի իրավունքով, մասնակցում են ԱՊՀ տնտեսական դատարանի նախագահը, Խորհրդի քարտուղարը, ԱՊՀ գործադիր կոմիտեի ներկայացուցիչը։

Խորհրդի անդամների համաձայնությամբ՝ նիստերին որպես դիտորդ կարող են մասնակցել այն դատարանների ներկայացուցիչները, որոնց ղեկավարները Խորհրդի անդամներ չեն, ԱՊՀ մասնակից պետությունների այլ մարմինների ու կազմակերպությունների, միջազգային կազմակերպությունների ներկայացուցիչները։

9. Խորհրդում նախագահությունը հերթականությամբ իրականացվում է յուրաքանչյուր մասնակից պետության կողմից՝ ի դեմս այն ներկայացնող Խորհրդի անդամի՝ ռոտացիայի սկզբունքով՝ պետությունների անվանումների ռուսերեն այբբենական կարգով, որպես կանոն, երկու տարվա ընթացքում, եթե այլ բան չսահմանվի Խորհրդի կողմից:

Խորհրդի նախորդ եւ հաջորդ նախագահողները դրա համանախագահողներն են:

Խորհրդի նախագահի ժամանակավոր բացակայության դեպքում նրա պարտականությունները վերապահվում են համանախագահներից որեւէ մեկին։

10. Խորհրդի նախագահը՝

կազմակերպում է Խորհրդի աշխատանքը եւ իրականացնում է Խորհրդի ընդհանուր ղեկավարումը, կազմակերպում եւ համակարգում է Խորհրդի որոշումների կատարումը.

ներկայացնում է Խորհուրդը ԱՊՀ մարմինների, ԱՊՀ մասնակից պետությունների պետական իշխանության մարմինների եւ միջազգային կազմակերպությունների հետ փոխհարաբերություններում՝ Խորհրդի գործունեության հետ կապված հարցերի առնչությամբ.

որոշում է հերթական նիստի անցկացման ժամանակը՝ Խորհրդի մյուս անդամների հետ համաձայնեցմամբ, իրականացնում է Խորհրդի քննարկմանը ներկայացվող հարցերի նախապատրաստման գործընթացի ընդհանուր ղեկավարումը.

կազմակերպում եւ անցկացնում է Խորհրդի նիստը.

ստորագրում է Խորհրդի որոշումները եւ նիստի արձանագրությունը.

Խորհրդի հաստատմանն է ներկայացնում Խորհրդի քարտուղարի թեկնածությունը եւ իրականացնում է Խորհրդի քարտուղարության գործունեության ղեկավարումը.

կատարում է Խորհրդի աշխատանքի ապահովման համար անհրաժեշտ այլ գործառույթներ։

11. Խորհրդի նիստերին ընդունվում են որոշումներ։

Համաձայնագրի յուրաքանչյուր մասնակից պետություն Խորհրդում ունի մեկ ձայն: Խորհրդի կազմում Խորհրդի՝ մեկ պետությունից երկու կամ ավելի անդամների մասնակցության դեպքում՝ որոշում ընդունվելիս նրանց կողմից պետք է ներկայացվի համաձայնեցված դիրքորոշում, որը հաշվի է առնվում որպես մեկ ձայն։

Ընթացակարգային հարցերի վերաբերյալ Խորհրդի որոշումներն ընդունվում են նիստին ներկա՝ Խորհրդի անդամների ձայների պարզ մեծամասնությամբ։

Մյուս հարցերի վերաբերյալ Խորհրդի որոշումներն ընդունվում են կոնսենսուսով եւ հանձնարարական բնույթ են կրում։ Կոնսենսուսը սահմանվում է որպես Խորհրդի անդամների նիստին ներկաներից թեկուզ մեկի պաշտոնական առարկության բացակայություն, որը նրա կողմից որպես խոչընդոտ է ներկայացվում՝ քննարկվող հարցի վերաբերյալ որոշում ընդունելու համար:

Խորհրդի ցանկացած անդամ կարող է հայտարարել այս կամ այն հարցում հետաքրքրված չլինելու մասին, ինչը խոչընդոտ չէ՝ որոշում ընդունելու, ինչպես նաեւ ընդունված որոշմանը հետագայում միանալու համար։

12. Խորհուրդը կարող է ընդունել իր աշխատանքի կանոնակարգը:

13. Խորհրդի քարտուղարությունը երկու տարին մեկ անգամ ԱՊՀ գործադիր կոմիտե է ներկայացնում տեղեկատվություն՝ Խորհրդի գործունեության վերաբերյալ։

14. Խորհրդի աշխատանքային լեզուն ռուսերենն է։

V. Խորհրդի քարտուղարությունը

15. Խորհրդի գործունեության կազմակերպատեխնիկական եւ տեղեկատվական ապահովումն իրականացնում է դրա քարտուղարությունը։

Քարտուղարության գործառույթները կատարում է դատարանի այն կառուցվածքային ստորաբաժանումը, որի ղեկավարը Խորհրդի նախագահն է՝ ԱՊՀ գործադիր կոմիտեի կառուցվածքային ստորաբաժանման հետ համատեղ։

Քարտուղարության ղեկավար (Խորհրդի քարտուղար) է համարվում դատարանի այն ստորաբաժանման ներկայացուցիչը, որին վերապահված է քարտուղարության գործառույթների կատարումը, իսկ քարտուղարության ղեկավարի տեղակալն է ԱՊՀ գործադիր կոմիտեի ներկայացուցիչը:

16. Քարտուղարությունը՝

կազմակերպում եւ ապահովում է Խորհրդի նիստերի անցկացումը՝ սույն կանոնակարգով եւ Խորհրդի աշխատանքի կանոնակարգով նախատեսված կարգով.

կազմակերպում է Խորհրդի աշխատանքը նիստերի միջեւ ընկած ժամանակահատվածում.

իրականացնում է նյութերի համաձայնեցումն ու նախապատրաստումը՝ Խորհրդի նիստերին քննարկելու համար.

ձեւավորում է Խորհրդի նիստի օրակարգի նախագիծը, նիստի մասնակիցներին ուղարկում է նիստի օրակարգի նախագիծը եւ Խորհրդի քննարկմանը ներկայացվող փաստաթղթերի նախագծերը.

ապահովում է Խորհրդի շրջանակներում ընդունված որոշումների ժամանակին ձեւակերպումն ու ուղարկումը.

կազմակերպում է Խորհրդի որոշումներին համապատասխան ստեղծված աշխատանքային խմբերի աշխատանքը.

հսկողություն է իրականացնում Խորհրդի որոշումների կատարման նկատմամբ, Խորհրդի անդամներին տեղեկացնում է Խորհրդի կողմից ընդունված որոշումների կատարման մասին.

իր իրավասության սահմաններում փոխգործակցում է ԱՊՀ ճյուղային համագործակցության մարմինների, ԱՊՀ մասնակից պետությունների պետական իշխանության դատական եւ այլ մարմինների հետ.

կատարում է այլ գործառույթներ՝ Խորհրդի նախագահի հանձնարարությամբ։

17. Խորհրդի քարտուղարը նշանակվում է Խորհրդի որոշմամբ:

Խորհրդի քարտուղարը՝

ապահովում է քարտուղարությանը վերապահված գործառույթների կատարումը.

վարում եւ ստորագրում է Խորհրդի նիստի արձանագրությունը։

18. Խորհրդի փաստաթղթերի հաշվառումն ու պահումն իրականացնում է ԱՊՀ գործադիր կոմիտեի այն կառուցվածքային ստորաբաժանումը, որի ներկայացուցիչը մտնում է Խորհրդի քարտուղարության կազմի մեջ։

**VI. Ֆինանսավորումը**

19. Խորհրդի նիստի անցկացումը ֆինանսավորելու հետ կապված ծախսերը կատարվում են Համաձայնագրի ընդունող մասնակից պետության՝ գերագույն (բարձրագույն) դատարանի գործունեության ապահովման համար ազգային բյուջեում նախատեսվող միջոցների հաշվին:

20. Խորհրդի անդամների գործուղման ծախսերը կատարվում են Համաձայնագրի ընդունող մասնակից պետության՝ գերագույն (բարձրագույն) դատարանի գործունեության ապահովման համար ազգային բյուջեներում նախատեսվող միջոցների հաշվին: Նիստի մասնակիցների գործուղման ծախսերը կատարվում են գործուղող մարմինների և կազմակերպությունների միջոցների հաշվին:

**Հայաստանի Հանրապետության համար ուժի մեջ է մտել 2022թ. նոյեմբերի 26-ին**